A Bizottság határozata

(2003. június 11.)

a közlekedési ágazatban bekövetkező balesetekkel kapcsolatos stratégia meghatározásában a Bizottság számára tanácsadást végző szakértői csoport létrehozásáról

(2003/425/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

mivel:

(1) Az európai állampolgárok számára valamennyi szállítási módban mindenkor magas szintű és egységes védelmet kell biztosítani, és a balesetek számának csökkentésére stratégiát kell bevezetni. A biztonság növelésének egyik módja a közlekedési balesetek és események független műszaki vizsgálata, amely a baleseti okok megállapításával az ilyen balesetek megelőzését szolgálja.

(2) A balesetek okainak vizsgálatát nem lehet a kártérítéssel vagy a felelősség megállapításával összekötni. Ezért a vizsgálatnak függetlennek kell lennie az igazságügyi hatóságok, a biztosítótársaságok, az ipar, a fuvarozók és a felügyeleti hatóságok vagy bármilyen más fél vizsgálataitól, amelyek érdekei ütközhetnek a vizsgáló szervekre vagy szervezetre bízott feladatokkal.

(3) A Bizottság az "Európai Közlekedéspolitika 2010-ig: elérkezett az idő a döntésre" c. Fehér Könyvében [1] felhívta a figyelmet arra, hogy egyre nagyobb az igény a balesetek okait feltáró független műszaki vizsgálat és a jogszabályok továbbfejlesztése iránt. Ebből a célból a Bizottság a Fehér Könyvben ajánlást tett a "Bizottságon belüli független szakértői csoport létrehozására, amelynek feladata a meglévő jogszabályok továbbfejlesztése és a(z európai) módszertannak többek között a műszaki fejlődéshez történő hozzáigazítása".

(4) A balesetek független műszaki vizsgálatához kapcsolódó kérdések elemzése érdekében a Bizottság kifejezte szándékát egy szakértői csoport létrehozására, amely a közlekedési ágazatban bekövetkező balesetekkel kapcsolatos stratégiát illetően a Bizottság tanácsadó testületeként működik.

(5) Más alkalmas konzultációs eljárások mellett, a csoport létrehozása hozzájárul a balesetek független vizsgálatára vonatkozó közösségi politika továbbfejlesztéséhez. A csoport tanácsot ad a Bizottságnak a hatályos jogszabályok továbbfejlesztésére, valamint szükség esetén az összes szállítási módra vonatkozóan benyújtott új javaslatokról, ideértve az energiahordozók szállítását is (olaj- és gázvezetékek).

ELFOGADTA EZT A HATÁROZATOT:

1. cikk

Tárgy

A közlekedési ágazatban bekövetkező balesetekkel kapcsolatos stratégia meghatározásában a Bizottság számára tanácsadást végző szakértői csoport, a továbbiakban: szakértői csoport, kerül létrehozásra.

2. cikk

Feladat

A szakértői csoport, a foglalkozás-egészségügyi és biztonsági szempontok kivételével, tanácsot ad a Bizottságnak a hatályos jogszabályok továbbfejlesztésére, valamint szükség esetén az összes szállítási módra vonatkozóan benyújtott új javaslatokról, ideértve az energiahordozók szállítását is (olaj- és gázvezetékek).

3. cikk

Összetétel

A szakértői csoport olyan képzett szakemberekből áll, akik alkalmasak a közlekedésbiztonsággal kapcsolatos kérdések megítélésére, különös tekintettel a balesetek független műszaki vizsgálatára valamennyi szállítási módban, ideértve az energiahordozók szállítását is (olaj- és gázvezetékek). A csoport 12 tagból áll, elnöke a Bizottság képviselője.

4. cikk

Kinevezés

(1) A szakértői csoport tagjait a Bizottság személyenként, objektív kritériumok alapján, a bizonyított szaktudásra és a tapasztalatokra tekintettel nevezi ki. A kinevezés két évre szól, és a Bizottság határozatával egy alkalommal meghosszabbítható.

(2) Hivatali idejük lejártakor a szakértő csoport tagjai mindaddig hivatalukban maradnak, amíg helyükbe új tagot neveznek ki, vagy kinevezésüket meghosszabbítják.

(3) A tagok lemondása vagy halála esetén megbízatásuk megszűnik. Ilyen esetben a tag helyébe a Bizottság a (2) bekezdés szerinti eljárásnak megfelelően új tagot nevez ki.

(4) A pályázatok benyújtására vonatkozó felhívást az Európai Unió Hivatalos Lapjában teszik közzé. A tagokat a Bizottság a felhívást követően beérkezett pályázatok alapján választja ki. A kiválasztás kritériumainak figyelembe kell venniük a jelöltek alkalmasságát és tapasztalatait, reprezentativitásukat és képességüket arra, hogy hozzájáruljanak a stratégiai tárgyalásokhoz, továbbá e kritériumoknak biztosítaniuk kell a különféle szállítási módokat képviselő szakértők közötti egyensúlyt.

(5) A Bizottság a tagok névsorát tájékoztatásul közzéteszi az Európai Unió Hivatalos Lapjában.

5. cikk

Munkamódszerek, munkacsoportok és további szakértők

(1) A szakértői csoport a Bizottság meghívására évente kétszer a Bizottság székhelyén plenáris ülést tart.

(2) A 2. cikk szerinti feladatai teljesítése érdekében a szakértői csoport eseti munkacsoportokat hozhat létre.

(3) Valamely tag kérésére vagy saját kezdeményezésére, különleges kérdések vizsgálatára, az elnök más szakértőket is meghívhat.

(4) A Bizottság hatályos rendelkezéseinek megfelelően, a szakértői csoport tagjainak, valamint a (3) bekezdés szerint meghívott szakértőknek az utazási és a tartózkodási költségeiket megtérítik.

6. cikk

Titoktartás

Az EK-Szerződés 287. cikke rendelkezéseinek sérelme nélkül, a szakértői csoport tagjai a szakértői csoportban vagy annak munkacsoportjaiban végzett munkájuk során szerzett információt nem fedhetik fel.

7. cikk

Eljárási szabályzat és titkárság

(1) A szakértői csoport elfogadja eljárási szabályzatát.

(2) A szakértői csoport titkárságát a Bizottság biztosítja.

8. cikk

Hatálybalépés

E határozat az Európai Unió Hivatalos Lapjában való kihirdetésének napján lép hatályba.

Kelt Brüsszelben, 2003. június 11-én.

a Bizottság részéről

Loyola De Palacio

alelnök

[1] COM(2001) 370., 2001. szeptember 12., 69. o.

--------------------------------------------------